Isimo sibi kokhubazekile wase-Ashdown | News24Isimo sibi kokhubazekile wase-AshdownIZITHOMBE:NOKULUNGA NGObESe UMnu Bhekise Nhlapho osehlale ekoyi iminyaka engaphezu kweshumi.UKHALA ngezethembiso zeminyaka owesilisa okhubazekile wase-Ashdown, osehlale ekoyini elingenamanzi nendlu yangasese iminyaka engaphezu kweshumi.UMnu Bhekise Nhlapho (57) uhlala nezingane zakhe eziyisithupha kulona leli koyi emva kokushonelwa unkosikazi eminyakeni emihlanu eyedlule. Unabantwana abaphakathi kweminyaka eyi-16 kuya kwngama-22. Utshele iphephandaba i-Echo ukuthi impilo inzima njengoba engakwazi ukuzihambela, kufanele amemeze omakhelwane uma efuna ukuzikhulula uma bengekho abantwana emini.UNhlapho owayesebenza ezimayini eGoli uthe usizi lwakhe lwaqala emva kokuba elimale engozini, eyamkhubaza umgogodla wangabe esaphinde esakwazi ukuhamba. Yize umndeni wakubo lapho ezalwa khona ubuhlala e-Ashdown, kuphoqeleke ukuthi kugcine sekudayiswa umuzi wakubo ngenxa yezinxushuxushu ezaba khona.Uthe uthuthele kuleli koyi ngo-2001 esizwa ilungu lomphakathi elaliyisebenzisela ukudayisa. UNhlapho uthe njengoba bonke namadodana namadodakazi akhe bebelala kuleli kamelo elilodwa, amadodakazi akhe agcine esezikhethele ukuhlala kubangani bawo, nalapho agcine eseziyekele isikole. Yize ikhaya labadala elukule ndawo i-Emseni Old Age Home, limsiza ngokudla, nezingubo njengoba kungena ubusika, uthe akakwazi ukuyohlala khona ashiye izingane zakhe njengoba efisa ukuthi bonke baqoqeke ngaphansi kophahla olulodwa. Uthe usekhathele izithembiso ezivela emahhovisi ahlukene kahulumeni, njengoba kade ayegqigqa ezama ukuthola usizo.Uthe: “Sebushintshwe kaningi ubuholi, ngilokhu ngithenjiswa ukuthi ngizosizwa. Kamuva nje kube nethimba labaholi elingivakashele ngonyaka odlule emva kwembizo kaMongameli uJacob Zuma, lathembisa ukuthi bazongisiza kodwa kuze kube imanje abasho lutho.“Sekuyiminyaka izethembiso zingafezeki. Engikufisayo ukuthola uphahla olusile, noma ngabe i ndlu endala kodwa uma kuyindlu ezoba namanzi nendlu yangasese. Leli koyi selilidala, sesisabela nokuthi liyogcina liwela kuthina njengoba linyakaza uma kunomoya.“Uma lina, amanzi angena ngaphakathi, sindlala ocwazi phansi. Abantwana bami sebeqala ukuba uvanzi , ngoba abanalo ikhaya eliqondile.”UNhlapho, okuwuyena owondla umndeni wakhe ngemali yempesheni yokugula, uthe ucela noma ngubani ongasiza axhase ngokudla nezingubo njengoba isimo sisibi.Ikhansela lesi gceme sama-23 uMnu Dumisani Phungula uthe bayazi ngesimo sikaNhlapho, yingakho baqoka ukuba avakashelwe ithimba le-Operation Sukuma Sakhe emva kwembizo eyayikhona ngonyaka odlule.“Udaba lwakhe siyalusebenza njengamanje njengoba kuke kwakhulunywa ngalo kwi-war room. Sifike sathola nokuthi izingane zakhe azinawo umfaniswano wesikole, esifike sawuthenga. Sisafake isicelo eMnyangweni wezokuHlaliswa koMphakathi ukuba ugunyaze ukuba akhelwe umuzi.“Sisalinde impendulo. Udaba lwakhe luyaphuthuma, yingakho simfake ohlelweni lalabo abazokwakhelwa ngokushesha. Sicela abekezele njengoba sisalinde impendulo,” kusho uPhungula
